
RAPORT 
asupra propunerii legislative privind înfiinţarea, Registrului Industriilor Alimentare
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond, cu propunerea legislativă privind înfiinţarea Registrului Industriilor Alimentare transmisă cu adresa nr.Plx. 400 din 28 octombrie 2013 şi înregistrată sub nr.4c-4/446/28.10.2013.
La întocmirea raportului, Comisia a avut în vedere avizul favorabil al Consiliului Legislativ nr. 338 din 29 aprilie 2013 .
Propunerea legislativă are ca obiect reglementarea condiţiilor pe care trebuie să le îndeplinească operatorii economici care desfăşoară activităţi în domeniul producerii şi comercializării produselor alimentare, în vederea înscrierii în Registrul Industriilor Alimentare.
 Propunerea legislativă a fost respinsă  de Senat în şedinţa din 22 octombrie  2013.
La dezbaterea propunerii legislative a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Valentin Olimpiu Şoneriu, secretar de stat în Ministerul Agriculturii şi Dezvoltării Rurale.
La lucrările comisiei, din data de 17 decembrie 2013, au fost prezenţi 36 de deputaţi, din totalul de 37 de membri ai comisiei.

În urma dezbaterilor, Comisia pentru agricultură, silvicultură, industrie alimentară şi servicii specifice a hotărât, cu unanimitate de  de voturi, respingerea propunerii legislative, din următoarele motive:
· din punct de vedere al dreptului european derivat, demersul normativ nu urmăreşte transpunerea niciunui act juridic european;
· se creează o barieră administrativă în calea comerţului intracomunitar de produse alimentare, deoarece obligativitatea la care sunt supuşi operatorii economici contravine măsurilor adoptate la nivel primar prin Tratatul de la Lisabona.
În raport de obiectul şi conţinutul reglementării, propunerea legislativă,  face parte din categoria legilor ordinare.
Propunerea legislativă, conform dispoziţiilor art. 76 alin. 2 din Constituţia României, republicată şi ale art. 92 alin. 9, pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.

        Nini SĂPUNARU
                    CostelŞOPTICĂ

                   
Întocmit:  Consilier dr.  Gabriela Ciurea

